'Zuma kan nie sy eie regter in staats­kaping­kommissie aanwys' | Maroela Media
'Zuma kan nie sy eie regter in staats­kaping­kommissie aanwys'
Adv. Tembeka Ngcukaitobi en adv. Dali Mpofu.
Die Noord-Gautengse hooggeregshof het Dinsdag gehoor pres. Jacob Zuma kan nie 'n regter van sy keuse aanwys vir 'n kommissie van ondersoek om staatskapingsbeweringe waarby hy betrek word te ondersoek nie.
"Niemand kan 'n regter in sy eie hof wees nie, hy [Zuma] wil alles wees," het adv. Tembeka Ngcukaitobi namens die EFF gesê.
Ngcukaitobi het gesê Zuma het nie net een oggend wakker geword en skielik besluit dat hy sy eie vriende gaan ondersoek nie. "Die sneller was die openbare verslag."
Thuli Madonsela, die voormalige openbare beskermer (OB), het verlede jaar aanbeveel dat 'n kommissie van ondersoek deur Zuma op die been gebring word, maar dat die regter wat die ondersoek lei deur hoofregter Mogoeng Mogoeng aangewys word.
Zuma het volgehou dat Madonsela buite haar grense opgetree het en dat niemand die reg het om hom aan te sê wie om aan te wys nie.
Ngcukaitobi het bygevoeg die persoon wat die kommissie van ondersoek moet lei, moet 'n onafhanklike persoon wees.
"Die president se woorde is nie genoeg as hy 'n onafhanklike ondersoek belowe nie," het Ngcukaitobi gesê.
Die saak duur Woensdag voort met adv. Dali Mpofu wat namens die UDM en COPE gaan optree.
Man sterf in Vereeniging-botsing
Misdaadstatistiek: 'Dít is al wat die polisie sal regruk'
Wie se nou so, geen reëls is verhewe bo ons president. Die reël het gegeld is voor 1995. Nou maak hy soos hy wil! Wie gaan hom stop? Niemand!
Ek is leek dog het ook gedink: regverdig voor die hof kan mos nooit beteken ek stel my eie regter aan nie – al is ek ook die president van die land!